tartuNLP/wikipedia-smugri-20251201 huggingface dataset:
Danny Saucedo

Daniel Gabriel Alessandro Saucedo Grzechowski (s. 25. helmikuuta 1986 Tukholma, Ruotsi) on ruotsalainen laulaja ja lauluntekijä, joka tunnetaan myös taiteilijanimellä Danny. Hän on äitinsä puolelta bolivialainen ja isänsä puolelta puolalainen.
Hänen ensimmäinen singlensä oli "Tokyo", joka on hänen esikoisalbumillaan "Heart Beats". Heart Beats nousi Ruotsissa albumilistan ykköseksi. Albumin toinen single on "Play It For The Girls" ja kolmas "If Only You", jonka hän laulaa Theresen kanssa. Saucedo osallistui Ruotsin Idol-kilpailun vuonna 2006 ja sijoittui kuudenneksi. Kappaleet "Tokio" ja "Öppna din dörr" ovat nousseet Ruotsin sinkkulistalle.
Danny aloitti laulamisen jo kolmivuotiaana, ja musiikki on aina ollut tärkeä osa hänen elämäänsä. Hän on saanut klassisen koulutuksen. Hän opiskeli Adolf Fredrikin musiikkiluokalla, Lilla Akademissa sekä Södrä Latinin lukiossa. Hän lauloi jo lapsena Katariinan kirkon kuorossa ja esitti vuonna 2005 pääosaa musikaalissa "Just Job", joka esitettiin Katariinan kirkon 250-vuotisjuhlan yhteydessä.
Vuonna 2006 hänet äänestettiin Ruotsin seitsemän seksikkäimmän miehen joukkoon. Äänestyksen järjesti "Plaza Kvinna" -niminen lehti.
9. joulukuuta 2006 hän esiintyi Globenin joulushow'ssa.
Danny on mukana myös E.M.D -nimisessä yhtyeessä yhdessä Ruotsin Idolista tuttujen Erik Segerstedtin ja Mattias Andreassonin kanssa. E.M.D julkaisi esikkoissinglensä "All For Love" 19. joulukuuta 2007. Kappale on levyltä "State Of Mind". Toinen single levyltä on nimeltään "Jennie Let Me Love You", ja se valittiin vuoden kappaleeksi Grammisgalanissa 2009. Uusi levy julkaistiin 9.11. Albumi on nimeltään "Välkommen hem". E.M.D osallistui myös Ruotsiin euroviisukarsintaan, Melodifestivaleniin, kappaleella "Baby Goodbye".
Danny osallistui Melodifestivaleniin sooloartistina vuonna 2011 kappaleella "In The Club" sijoittuen kilpailun finaalissa toiseksi. Hän osallistui kilpailuun myös vuonna 2012 kappaleella "Amazing". Kyseinen kappale sijoittui myös toiseksi. Vuonna 2013 Danny juonsi Melodifestivalenin yhdessä Gina Dirawin kanssa.
Josef Suk (nuorempi)

Josef Suk (8. elokuuta 1929 – 7. heinäkuuta 2011) oli tšekkiläinen viulisti. Hän oli samannimisen kuuluisan säveltäjä-viulisti Josef Sukin lapsenlapsi.
Suk opiskeli Prahassa muun muassa Jaroslav Kociánin kanssa. Hän loi merkittävän soolouran, mutta tulkitsi myös kamarimusiikkia; hän oli vuonna 1951 Suk Trion perustajajäsen. 
Suk palkittiin useaan otteeseen "Grand Prix du Disquella".
Melissa Auf der Maur

Melissa Gaboriau Auf der Maur (s. 17. maaliskuuta 1972) on kanadalainen rockmuusikko. Hän laulaa ja soittaa kitaraa sekä bassoa. 
Montrealissa syntyneen Auf der Maurin vanhemmat ovat poliitikko Nick Auf der Maur ja kääntäjä Linda Gaboriau. Hän oppi äidinkielenään englannin ja valmistui alun perin valokuvaajaksi.
Auf der Maur on muun muassa soittanut bassoa The Smashing Pumpkinsin (1999–2000) ja Holen jäsenenä (1994–1999). Hänen lähtönsä Holesta käytännössä hajotti yhtyeen, vaikka virallisesti hajoamisesta ilmoitettiin vasta 2002. Capitol Records julkaisi Auf der Maurin ensimmäisen sooloalbumin "Auf der Maurin" 1. kesäkuuta 2004. Hänen toinen levynsä "Out of Our Minds (Ooom)" julkaistiin maaliskuussa 2010. Tuolloin myös hänen artistinimensä muuttui Auf der Mauriksi. 
Hän on lisäksi tehnyt yhteistyötä Indochinen ja Rufus Wainwrightin kanssa. Auf der Maur on kiertänyt yhdessä HIM-yhtyeen kanssa sen Love Metal -kiertueella.
Different World (albumi)

Different World on brittiläisen hard rock -yhtye Uriah Heepin kahdeksastoista studioalbumi vuodelta 1991. Se oli yhtyeen ensimmäinen albumi, jolta ei julkaistu singleä yhtyeen kotimaassa. Levyn tuotti yhtyeen basisti Trevor Bolder, koska aiemman studioalbumin, "Raging Silencen", tuottanut Richard Dodd ei ollut käytettävissä. Levy-yhtiö Legacy Records epäonnistui uuden levyn sekä sitä seuranneen kiertueen promotoinnissa eikä levy yltänyt listoille.
Kappaleet.
A-puoli
B-puoli
Singlet.
Nimikappaleesta ”Different World” julkaistiin myynninedistämiseen single Saksassa.
Blerim Džemaili

Blerim Džemaili (, s. 12. huhtikuuta 1986 Tetovo, Jugoslavia) on sveitsiläinen jalkapalloilija, pelipaikaltaan keskikenttäpelaaja. Hän on kotimaansa lisäksi pelannut Italiassa, Turkissa ja Kiinassa. Sveitsin maajoukkueessa hän on pelannut 69 maaottelua.
Džemaili on lähtöisin nykyisen Makedonian alueelta. Hän on kansallisuudeltaan Makedonian albaani.
Džemaili aloitti ammattilaisuransa Zürichin riveissä vuonna 2003. Hän saavutti seuran riveissä kaksi liigamestaruutta ja yhden cup-mestaruuden. Boltoniin Džemaili siirtyi vuonna 2007, ja 2009 hänet myytiin Torinoon.
Sveitsin maajoukkueessa Džemaili debytoi vuonna 2006. Hän kuului Sveitsin joukkueeseen MM-kilpailuissa 2006 mutta ei saanut peliaikaa. Hän pelasi MM-kilpailuissa 2014, EM-kilpailuissa 2016 ja MM-kilpailuissa 2018.
Pietari Inkinen

Pietari Esko Henrikki Inkinen (s. 29. huhtikuuta 1980 Kouvola) on suomalainen viulisti ja kapellimestari. Hän opiskeli Sibelius-Akatemiassa viulunsoittoa Tuomas Haapasen johdolla sekä orkesterinjohtoa Leif Segerstamin, Jorma Panulan sekä Atso Almilan johdolla. Inkinen suoritti vuonna 2003 viulisti- ja vuonna 2005 kapellimestaridiplominsa. Inkinen täydensi viuluopintojaan Zakhar Bronin luokalla Kölnissä vuosina 1998-2001. 
Inkinen sai vuonna 2000 jaetun ensimmäisen palkinnon Kuopion 9. viulukilpailussa ja 4. palkinnon kansainvälisessa Jean Sibelius -viulukilpailussa, jossa hän sai myös erikoispalkinnon parhaasta uuden suomalaisen viuluteoksen esityksestä.
Useiden kansainvälisesti merkittävien orkesterien kanssa jo esiinnyttyään hän sai toukokuussa 2007 nimityksen Uuden-Seelannin sinfoniaorkesterin musiikilliseksi johtajaksi vuodesta 2008. Johtajakauden päätyttyä vuonna 2016 Inkinen sai orkesterin kunniakapellimestarin aseman.. 
Syksyllä 2014 Inkinen nimitettiin Prahan sinfoniaorkesterin ylikapellimestariksi syyskuussa 2015 alkavaksi kolmivuotiskaudeksi. Kautta jatkettiin kuitenkin niin, että Inkinen päätti kautensa vuonna 2020. 
Hän on toiminut myös vuodesta 2009 päävierailijana Japanin filharmonikoissa Tokiossa ja siirtyy orkesterin ylikapellimestariksi syksyllä 2016. 
Vuodesta 2015 alkaen Inkinen toimii myös Ludwigsburger Schlossfestspielen ylikapellimestarina Saksassa.
Pietari Inkinen aloitti myös Deutsche Radio Philharmonien ylikapellimestarina syksyllä 2017. Orkesteri syntyi 2007, kun Saarbrückenin ja Kaiserslauternin radioiden sinfoniaorkesterit yhdistettiin. Inkisen kausi oli alkuaan nelivuotinen, mutta sitä jatkettiin vuoteen 2025 asti. Inkisen kolmivuotinen kausi Etelä-Korean radion sinfoniaorkesterin (KBS Symphony Orchestra) musiikillisena johtajana alkaa tammikuussa 2022. Suomalaiskapellimestareilla on maassa vahva asema, sillä Osmo Vänskä toimii Soulin filharmonikkojen ylikapellimestarina.
Stéphane Grichting

Stéphane Grichting (s. 30. maaliskuuta 1979 Sierre, Sveitsi) on sveitsiläinen jalkapalloilija, pelipaikaltaan puolustaja. Hän on edustanut vuodesta 2012 Sveitsin pääsarjan Grasshoppersia.
Grichting aloitti ammattilaisuransa Sionin riveissä vuonna 1996. Hän saavutti seuran riveissä liigamestaruuden ja cup-mestaruuden. Vuonna 2002 hän siirtyi Ranskan Ligue 1:n Auxerreen, jossa pelasi kymmenen kautta ja lähes 300 ottelua. Hän saavutti seuran riveissä kaksi cup-mestaruutta. Vuonna 2012 hän teki vapaana pelaajana sopimuksen kotimaansa pääsarjassa pelaavan Grasshoppersin kanssa. 
Sveitsin maajoukkueessa Grichting debytoi huhtikuussa 2004. Hän kuului Sveitsin joukkueeseen kolmissa arvokisoissa, vuosien 2006 ja 2010 MM-kilpailuissa sekä vuoden 2008 EM-kilpailuissa. Hän pelasi maajoukkueessa 45 ottelua, viimeisen kerran maaliskuussa 2011, jolloin Sveitsi kohtasi vuoden 2012 EM-karsinnoissa Bulgarian.
Alejandro Jodorowsky

Alejandro Jodorowsky [a:le'handro hodo'rovski:] (s. 17. helmikuuta 1929 Tocopilla, Chile) on chileläis-ranskalainen elokuvaohjaaja, teatterintekijä, kirjailija ja sarjakuvien käsikirjoittaja.
Tunnettuja Jodorowskyn tekemiä elokuvia ovat "El Topo" (1970), "The Holy Mountain" (1973) ja "Santa sangre" (1989). Elokuvia pidetään laajalti surrealistisen elokuvan merkkiteoksina. Etenkin elokuvan "The Holy Mountain" kuvasto on nähty psykedeelisen monenkirjavana. 
1970- ja 1980-luvulla tehtyjen elokuvien jälkeen Jodorowskyn ajateltiin lopettaneen elokuvauransa kokonaan, kunnes vuonna 2013 häneltä ilmestyi uusi elokuva "Elämän tanssi". Kahdenkymmenenkolmen vuoden ajan Jodorowsky oli yrittänyt tehdä elokuvaa onnistumatta siinä kuitenkaan ennen tätä elokuvaa. Rahoituksen saaminen kaupallisesti hyvin epävarmalle elokuvalle oli vaikeaa, eikä asiaa auttanut ohjaajan vaatimus saada tehdä kaikki oman mielensä mukaan, tuottajien mielipiteistä välittämättä.
Jodorowskyn epäonnistuneesta yrityksestä tehdä elokuvaa vuosien ajan on tehty dokumenttielokuva "Jodorowskyn Dyyni", joka sai ensi-iltansa samaan aikaan "La Danza de la Realidad"in kanssa Cannesin elokuvajuhlilla vuonna 2013.
Caroline Aaron

Caroline Aaron (s. 7. elokuuta 1952 Richmond, Virginia) on yhdysvaltalainen näyttelijä. Hän on esiintynyt elokuvauransa ohella myös televisiossa, muun muassa televisiosarjassa "Greyn anatomia" vuonna 2007.
Juhani Himanka

Olavi Juhani Himanka (s. 19. huhtikuuta 1956 Tervola) on suomalainen jalkapallovalmentaja ja entinen jalkapalloilija.
Hyökkääjänä pelannut Himanka edusti Suomea 22 A-maaottelussa vuosina 1979–1982 ja teki niissä kolme maalia. Hän pelasi Suomen toistaiseksi viimeisessä olympiakisoihin osallistuneessa jalkapallojoukkueessa Moskovan 1980 kisoissa.
Himanka aloitti uransa Kemin Innossa. Hän voitti Oulun Palloseuran joukkueessa Suomen mestaruuden vuosina 1979 ja 1980. Kemin Palloseuran joukkueessa hän sai SM-pronssia vuonna 1985. SM-sarjan paras maalintekijä hän oli vuonna 1981.
Himanka pelasi myös Ruotsissa GIF Sundsvallin joukkueessa ja Norjassa Lillestrøm SK:n joukkueessa. Hän saavutti Norjan mestaruussarjassa pronssia vuonna 1982.
Himanka on valmentanut PS Kemiä loppukaudesta 2011 lähtien. Joukkue putosi kauden 2011 päätteeksi Ykkösestä Kakkoseen.
Juhani Himangan poika Ville Himanka (s. 1984) on pelannut jalkapalloa PS Kemin, JJK Jyväskylän ja Tornion Pallo –47:n joukkueissa.
Pasi Heinänen

Pasi Heinänen (s. 18. toukokuuta 1976 Tampere) on suomalainen entinen jalkapalloilija ja nykyinen pokeriammattilainen. Jalkapalloilijana Heinänen pelasi Veikkausliigassa yhteensä 24 ottelua Ilveksen, Tampere Unitedin ja FC Jazzin joukkueissa. Unitedissa hän voitti Suomen mestaruuden kaudella 2001. Peliuransa Heinänen päätti Kaskö IK:ssa Kakkosessa.
Vuonna 2013 Pasi Heinänen osallistui Pirkan Soudun toisen aallon 35 km kirkkovenesarjaan Kölinallet -joukkueessa sijoittuen toiseksi. Sarjaan osallistui 22 joukkuetta.
Heinäsen kaksoisveli Petri Heinänen oli myös jalkapalloilija.
Pokerinpelaajana.
Jalkapallouransa loppupuolella Heinänen alkoi pelata pokeria ystävänsä Patrik Antoniuksen opastuksella. Myöhemmin oppia antoivat myös Juha Helppi ja Jani Sointula. Uran jalkapallossa päätyttyä Heinänen siirtyi pokeriammattilaiseksi ja hän on edustanut NordicBet-nettipokerihuonetta. Heinäsen parhaat turnaussaavutukset ovat Italian mestaruuskilpailujen 1 000 euron no limit hold'em -turnauksen voitto kesäkuussa 2006 ja kakkostilat Helsingin Grand Casinon Freezeoutin ja Midnight Sun Pokerin pääturnauksista vuonna 2007.
Elokuussa 2016 Heinäsen pokeriuran turnausansiot ylittivät 0,6 miljoonaa dollaria..
Julie Bowen

Julie Bowen (s. 3. maaliskuuta 1970 Baltimore, Maryland, Yhdysvallat) on yhdysvaltalainen näyttelijä. Hän on näytellyt muun muassa televisiosarjoissa "Ed" (2000–2004), "Boston Legal" (2005–2008), "Lost" (2004–2010) ja "Moderni perhe" (2009–2020), josta hän on saanut Emmy-palkinnon kahdesti vuosina 2011 ja 2012.
Bowen syntyi Baltimoressa Marylandissa ja opiskeli Brownin yliopistossa. Hän erikoistui Italian renessanssiin ja vietti itse vuoden Firenzessä. 
Bowen on näytellyt muun muassa elokuvissa "Happy Gilmore – ammattilainen" (1996), "Ihmissusi Pariisissa" (1997) ja "Maapallon viimeinen mies" (1999). 
Bowen meni syyskuussa 2004 naimisiin Scott Phillipsin kanssa. Heillä on kolme lasta: huhtikuussa 2007 syntynyt esikoispoika ja toukokuussa 2009 syntyneet kaksospojat.
Jouni Ilomäki

Jouni Jaakko Ilomäki (s. 5. helmikuuta 1962 Lapua) on suomalainen painija ja painivalmentaja. Työelämässä hän on Suomen puolustusvoimien päävalmentaja. Omalla painiurallaan hän edusti Suomea olympialaisissa vapaapainin 82 kg:n sarjassa Los Angelesissa 1984 ja Soulissa 1988. Seuratasolla hän edusti Kuortaneen Kuntoa. Ilomäki on toiminut myös Suomen vapaapainin maajoukkueen valmentajana.
20 suosikkia – Yhtenä iltana

20 suosikkia – Yhtenä iltana on Hectorin kokoelma-albumi vuodelta 1997. Levy on Hectorilta toinen ja viimeinen osa "20 suosikkia" -kokoelmalevysarjassa.
Vesa Pulliainen

Vesa Tauno Tapio Pulliainen (8. toukokuuta 1957 Mikkeli – 21. helmikuuta 2010 Mikkeli) oli suomalainen jalkapalloilija.
Keskikenttäpelaaja Pulliainen edusti Suomea kuudessa A-maaottelussa 1980. Hän pelasi Suomen toistaiseksi viimeisessä olympiakisoihin osallistuneessa jalkapallojoukkueessa Moskovan 1980 kisoissa.
Pulliainen edusti SM-sarjassa Mikkelin Pallo-Kissoja vuosina 1974–1977 ja Turun Palloseuraa 1978–1982. Hän pelasi myös jääkiekkoa I-divisioonassa Mikkelin Jukurien joukkueessa.
Raimo Kuuluvainen

Raimo Juhani Kuuluvainen (23. huhtikuuta 1955 Hollola – 29. maaliskuuta 1999 Tampere) oli suomalainen jalkapalloilija.
Keskikenttäpelaajana pelannut Kuuluvainen edusti Suomea kuudessa A-maaottelussa ja 8 nuorten maaottelussa. Hän pelasi Suomen toistaiseksi viimeisessä olympiakisoihin osallistuneessa jalkapallojoukkueessa Moskovan 1980 kisoissa.
Kuuluvainen siirtyi Pieksämäeltä Tampereen Ilveksen riveihin 1974 ja oli I-divisioonan paras maalintekijä kaudella 1977. Hän voitti Ilveksen joukkueessa Suomen-mestaruuden vuonna 1983, SM-pronssia vuonna 1984 ja Suomen Cupin vuonna 1979. Pelaajaurallaan hän edusti myös Savon Palloa (1974) ja Kuopion Palloseuraa (1985). Hän toimi Ilveksen edustusjoukkueen johtajana 1980-luvun jälkipuoliskolla.
Antti Setälä

Antti Setälä (s. 12. marraskuuta 1976) on juristi ja vapaapainija.
Kauhajoen Karhua edustava Setälä voitti vapaapainin Suomen mestaruuden 11 kertaa peräkkäin vuosina 1994–2004. Vuonna 2007 hän voitti 12. Suomen-mestaruutensa Hyvinkäällä pidetyissä SM-kilpailuissa alle 60-kiloisten sarjassa. Hän edusti Suomea EM-kilpailuissa 2003 alle 55-kiloisten sarjassa ja sijoittui 16:nneksi. 
Setälän valmentajana on toiminut muun muassa Reijo Haaparanta.
Piemonten kieli

Piemonten kieli (piemonteksi: "Piemontèis") on romaaninen kieli, jolla on vajaa kaksi miljoonaa puhujaa Italian luoteisosassa sijaitsevassa Piemontessa. Maantieteellisesti ja kielitieteellisesti se kuuluu pohjoisitalian ryhmään (johon kuuluvat myös lombardin, emiliaromagnan, liguurin ja venetsian kielet). Se kuuluu romaanisten kielten läntiseen ryhmään, kuten myös ranska, oksitaani ja katalaani.
Monet ulkomaiset kielitieteilijät, kuten Einar Haugen, Hans Göbl, Helmut Lüdtke, George Bossong, Klaus Bochmann, Karl Gebhardt, Guiu Sobiela Caanitz ja Gianrenzo P. Clivio, katsovat piemonten olevan itsenäinen kieli, vaikka Italiassa sitä usein pidetäänkin italian murteena. Piemontella ei nykyään ole virallisen kielen asemaa.
Piemonte oli Piemontesta vuosina 1850–1950 muun muassa Ranskaan, Argentiinaan ja Uruguayhin muuttaneiden siirtolaisten äidinkieli.
Alkuperä.
Ensimmäiset tunnetut piemonten kielestä kertovat asiakirjat, "Sermones subalpini", ovat peräisin 1100-luvulta, jolloin kieli vielä muistutti hyvin läheisesti oksitaania. Piemonten kirjakieli kehittyi 1600- ja 1700-luvuilla. Se ei kuitenkaan kielellisesti kehittynyt Piemontessa myös puhuttujen ranskan tai italian tasolle. Piemonten kielellä on kuitenkin jatkuvasti julkaistu kirjallisuutta kuten runoutta, teatteritaidetta, romaaneja ja tieteellisiä teoksia.
Ominaisuuksia.
Piemontelle tyypillisiä piirteitä ovat:
Piemontessa on useita murteita, jotka osittain poikkeavat selvästikin yleiskielestä. Vaihtelua esiintyy sekä kieliopissa että sanastossa, sillä alueittain on murteisiin siirtynyt piirteitä toisaalla lombardista, toisaalla frankkien kielestä. Sanoja on lainattu monista muistakin, esimerkiksi Pohjois-Afrikan kielistä. Nykyisin uutta sanastoa lainataan eniten ranskasta.
Nykyinen asema.
Kuten kaikkialla Italiassa, italian kieli on paikalliskieleen nähden vallitsevana päivittäisessä yhteydenpidossa. Piemonten käyttöön ei ole suhtauduttu suopeasti sen paremmin kuningaskunnan kuin tasavallankaan aikana. Virallinen selitys on ollut, että näin on pyritty estämään erityisesti Torinoon runsaslukuisesti muuttaneiden eteläitalialaisten sortoa.
Vuonna 2004 alueparlamentti tunnusti piemonten Piemonten alueelliseksi kieleksi. Maan hallitus ei kuitenkaan tunnusta kielelle tätä asemaa. Teoriassa piemontea voidaan nykyään opettaa lapsille koulussa. Opetusta annetaan kuitenkin vain vähäisessä määrin.
2000-luvun ensivuosikymmenellä on piemonteksi julkaistu ensimmäiset oppimateriaalit koululaisille ja yleisessä myynnissä olevat aikakauslehdet. Koulun jo taakseen jättäneille on järjestetty kielikursseja. Edistysaskeleista huolimatta piemonten tilanne näyttää synkältä, sillä vuonna 2003 tehdyn tutkimuksen mukaan viimeisten 150 vuoden aikana kieltä kirjallisesti taitavien osuus syntyperäisistä puhujista on pienentynyt kahteen prosenttiin. Toisaalta sama tutkimus osoitti, että piemontea yhä puhuu rinnan italian kanssa yli puolet väestöstä. Kielen puhujia arvioidaan olevan kaikkiaan 4,2-miljoonaisesta väestöstä 2–3 miljoonaa (Ethnologue). Piemontelle pyrittiin saamaan asema yhtenä vuoden 2006 Torinon talviolympialaisten virallisista kielistä, mikä ei kuitenkaan onnistunut.
Medisiinari (EP)

Medisiinari-EP on vuonna 1970 "Medisiinari"-lehden välissä julkaistu M. A. Nummisen tuottama EP-levy, jonka levitykseen päätyneellä versiolla esiintyivät Nummisen ohella Kari Rydman, Heikki Kinnunen, Liisamaija Laaksonen, Juha Virkkunen ja Rauli Somerjoki.
Levyn koelevypainos sisälsi yhteensä seitsemän raitaa. Lopulliselta julkaisulta kuitenkin poistettiin Muksut-yhtyeen esittämä "Runkkarin laulu". Koelevyä painettiin M. A. Nummisen mukaan 50 kappaletta.
Myös sensuroitu julkaistu versio levystä herätti runsaasti pahaa närää ja Nummisen muistikuvien mukaan sadat lehden tilaajat peruivat tilauksensa julkaisusta närkästyneenä.
Kappaleet.
Rocket Records on julkaissut levyn sensuroimattoman version cd-painoksena vuonna 2011. Samalle levylle on sisällytetty M.A. Numminen niin sanottu Sex-ep M.A. Numminen laulaa jälleen.
Angela Aames

Angela Aames (27. helmikuuta 1956 – 27. marraskuuta 1988) oli yhdysvaltalainen näyttelijä. Hän syntyi Etelä-Dakotassa ja opiskeli Etelä-Dakotan yliopistossa ennen lähtemistään Hollywoodiin.
Aames esiintyi muun muassa elokuvissa "Scarface – arpinaama" (1983) ja "Polttarit" (1984) sekä useasti myös televisiossa.
Aames kuoli 32-vuotiaana äkisti ilmenneeseen sydänlihaksen sairaustilaan.
Juha Rissanen

Juha Tapio Rissanen (s. 13. marraskuuta 1958 Kuopio) on suomalainen virkamies ja entinen jalkapalloilija.
Puolustajana pelannut Rissanen edusti Suomen jalkapallomaajoukkuetta kahdeksassa A-maaottelussa. Hän pelasi Suomen toistaiseksi viimeisessä olympiakisoihin osallistuneessa jalkapallojoukkueessa Moskovan 1980 kisoissa. Rissanen pelasi jalkapallon SM-sarjassa 200 ottelua ja teki niissä 13 maalia vuosina 1975–1985. Hän saavutti Kuopion Pallotovereiden joukkueessa SM-hopeaa vuosina 1978 ja 1981 ja toimi joukkueen kapteenina vuosina 1980–1984.
Rissanen on koulutukseltaan yhteiskuntatieteiden maisteri ja on työskennellyt Maa- ja metsätalousministeriön ja nykyisin Kauppa- ja teollisuusministeriön ylitarkastajana.
Jonathan Ahdout

Jonathan Ahdout (s. 18. maaliskuuta 1989 Santa Monica, Kalifornia) on yhdysvaltalainen näyttelijä. 
Ahdout on näytellyt elokuvassa "Hiekan ja sumun talo" (2003), jossa hän esitti Esmail Behrania, ja televisiosarjassa "24", jossa hän esitti Behrooz Arazia. Hänellä on myös pieni osa elokuvassa "American Gun" (2005), joka esitettiin Toronton elokuvajuhlilla
Ahdoutin vanhemmat ovat Yahya Ahdout ja Jacqueline Hayempour. Hän on sukutaustaltaan iraninjuutalainen. Hänellä on sisarukset Melody ja Daniel. 
Adhout on sittemmin siirtynyt ammattimaiseksi valokuvaajaksi. Elokuvassa "Little Blue Pill" hän paitsi näytteli, myös otti stillkuvat.
Eteenpäin!

Eteenpäin! on M. A. Nummisen ja Pekka Gronowin vuonna 1966 perustama helsinkiläinen levymerkki. Love Records otti levymerkin käyttöönsä albumeillaan vuodesta 1970 alkaen.
Historia.
Levymerkin alkuvaiheen aktiivisin toiminta ajoittui vuosille 1966–1968. Tuolloin sen kautta ilmestyi ennen kaikkea M. A. Nummisen single- ja EP-julkaisuja. Muita levymerkille levyttäneitä nimiä olivat muun muassa undergroundryhmä The Sperm sekä ruotsalainen Baby Grandmothers. Levymerkin kautta ilmestyi myös yksi albumi, M. A. Nummisen "In memorian" (1967).
Levymerkin toiminta hiipui varsin pian ja M. A. Numminen siirtyi levyttämään Love Recordsille. Loven puolella pidettiin Eteenpäin! -nimestä sen verran paljon, että yhtiö pyysi saada ottaa sen omaan käyttöönsä. Niinpä 1970-luvulla Love julkaisikin Eteenpäin! -merkillä lähinnä poliittisia lauluja sekä maailmanmusiikkia yhteensä 29 albumillista.
1980-luvulla M. A. Numminen herätti Eteenpäin! -nimen henkiin ja on julkaissut sillä muutamia julkaisuja. Vuodesta 1989 lähtien Eteenpäin!-levymerkkiä on käyttänyt Love Recordsin uusintajulkaisija Siboney.
Shohreh Aghdashloo

Shohreh Aghdashloo (; s. 11. toukokuuta 1952 Iranin keisarikunta) on näyttelijä, joka lähti 1970-luvun lopussa vallan­kumouksen jaloista Yhdistyneeseen kuningas­kuntaan ja sieltä lopulta Yhdys­valtoihin. Hän oli vuonna 2003 ehdolla parhaan nais­sivu­osan Oscarin saajaksi roolistaan elo­kuvassa "Hiekan ja sumun talo" ja voitti vuonna 2009 Emmy-palkinnon Saddam Husseinista kertovasta HBO-sarjasta "House of Saddam".
Ura.
Aghdashloo on muutoin esiintynyt muun muassa elo­kuvissa "Talo järven rannalla" (2006) ja "Matkalla Beetlehemiin" (2006) sekä televisio­sarjassa "24" 12 jaksoa vuonna 2005. Vuodesta 2015 alkaen Aghdashloo on kuulunut televisio­sarjan "Expanse" pää­osan esittäjiin.
Yksityiselämä.
Shohreh Aghdashloo on ollut kaksi kertaa naimisissa: Ensin vuosina 1972–1980 Aydin Aghdashloon kanssa. Hän meni naimisiin Houshang Touzien kanssa vuonna 1987.
Rulon Gardner

Rulon Gardner (s. 16. elokuuta 1971 Afton, Wyoming) on entinen yhdysvaltalainen kreikkalais-roomalaisen tyylin painija. Hän voitti yllättäen olympiakultaa Sydneyn olympialaisissa 2000. Tuolloin hän voitti loppuottelussa Venäjän Aleksandr Karelinin pistein 1-0. Loppuottelutappio oli Karelinin ensimmäinen 12 vuoteen ja ensimmäinen pistemenetys kuuteen vuoteen. Ateenan olympialaisissa 2004 Gardner paini pronssille.
Gardner joutui vuonna 2002 moottorikelkkaonnettomuuteen, jonka yhteydessä hänen jalkansa paleltui niin, että yksi varvas jouduttiin amputoimaan .
Madeirankeiju

Madeirankeiju ("Hydrobates castro") on ulappakeijujen heimoon kuuluva lintulaji, jota tavataan Atlantilla ja Tyynellämerellä. Lajin nimesi Edward William Vernon Harcourt vuonna 1851.
Koko ja ulkonäkö.
Linnun pituus on 20 cm, siipien kärkiväli 43–46 cm ja paino 44–49 g. Olemukseltaan se muistuttaa suuresti myrskykeijua, eroina hieman erimuotoinen valkoinen yläperä ja vielä syvempään haaroittunut pyrstö. Sukupuolet ovat samannäköisiä.
Esiintyminen.
Madeirankeiju pesii Atlantin ja Tyynenmeren lämpimän vyöhykkeen saarilla, kuten Madeiralla, Azoreilla, Kanariansaarilla, Selvagenssaarilla, Kap Verdellä, Ascensionilla, Saint Helenalla, Galápagossaarilla, Japanin itärannikolla ja Havaijilla. Mahdollisesti se pesii myös São Tomélla. Maailmanpopulaation koko on 20 000–200 000 yksilöä ja lajin kanta on elinvoimainen. Madeirankeiju on tavattu kerran Suomessa, 19. tammikuuta 1993 Suonenjoella.
Elinympäristö.
Lajin elinympäristöä ovat louhikkoiset kalliosaaret.
Lisääntyminen.
Madeirankeijut pesivät suurina yhdyskuntina kallion- ja kivenkoloissa lähellä vesirajaa. Naaras munii yhden valkoisen munan. Haudonta-aika on 38–42 päivää ja molemmat hautovat vuorollaan 2–6 päivän välein. Poikanen on lentokykyinen 68–73 päivän ikäisenä. Emot käyvät pesällä vain yöllä eivätkä mielellään edes kirkkaalla kuutamolla, sillä siten ne välttävät lokkien ja kihujen ryöstelyn.
Azoreilla on havaittu madeirankeijujen pesivän kahdesti vuodessa, ensin kesä-heinäkuussa ja myöhemmin marras-joulukuussa. Tarkkojen tutkimusten perusteella on esitetty, että kesä- ja talvipesijät ovat eri lintuja, sillä muna on talvella selvästi suurempi, ja kesäpesijät ovat massaltaan 10 prosenttia kevyempiä ja niillä on keskimäärin pidemmät siivet ja pyrstö kuin talvipesijöillä. Talvipesintä on mahdollisesti sopeutuma siihen, että merivirrat tuovat alueelle talvella runsaasti ravintoa, eikä poikasten ravinnonsaanti ole populaatiota rajoittava tekijä. Toistaiseksi on avoin kysymys, pesivätkö talvipesijät kesällä jossakin muualla.
Ravinto.
Madeirankeijut syövät merenpinnalle nousevaa planktonia, kuten äyriäisiä, pieniä mustekaloja ja muita pieniä selkärangattomia sekä kaloja ja myös raatoja.
Sheryl Lee

Sheryl Lee (s. 22. huhtikuuta 1967) on yhdysvaltalainen näyttelijä. Hän syntyi Augsburgissa, Länsi-Saksassa, ja kasvoi Coloradon Boulderissa, jossa valmistui vuonna 1985 Fairview High Schoolista. Lee muistetaan varsinkin "Twin Peaks" -televisiosarjan kaksoisroolista (1990–1991) Laura Palmerina ja Maddy Fergusonina. Lee uusi Laura Palmerin roolin vuonna 2017 esitetyssä -sarjassa. 
Leen tunnetuimpia elokuvia ovat "Twin Peaks – Tuli kulje kanssani" (1992), "Backbeat" (1993), "Äiti Yö" (1996), "Vampires" (1998) ja "Palkkamurhaajan oppipoika" (1999). 2000-luvulla hän on esiintynyt mm. sarjoissa "Kartellikuningas" ("Kingpin") ja "Tunteet pelissä (One Tree Hill)."
Hilse (lehti)

Hilse oli vuosina 1977–1980 ilmestynyt Kimmo Miettisen päätoimittama aikakauslehti. Alun perin Miettinen suunnitteli lehden painottumista kirjallisuuteen ja rockiin, mutta painotus kohdistui vahvasti musiikin puolelle ja julkaisusta muodostui uuden aallon äänenkannattaja sekä ensimmäinen merkittävä suomalainen punk-lehti. "Hilse"-lehdellä, kuten muillakin tuon ajan punk-lehdillä oli monia avustajia. "Hilsettä" avustivat esimerkiksi Jyrki Siukonen, Leena Lehtinen, Zeus Mattila, Kari Nokkonen, Jari Lehessaari, Jukka Antero Mikkola, Se-yhtyeen Yari, Jyrki Lehtola ja Rami Kuusinen. Jari Lehessaaren kanssa Miettinen oli jo ennen "Hilsettä" tehnyt lehteä nimeltä "Ylermi".
"Hilseen" levikki nousi parhaimmillaan 5 000 kappaleen tietämille ja tilaajamääräkin yli tuhanteen. Painosmäärän nousu näkyi myös lehden yleisilmeessä. Siinä missä ensimmäiset "Hilseet" oli kopioitu A4-arkeille ja nidottu sivujen reunoista, tuli lehdestä pian vihkosidottu mustavalkojulkaisu ja vuosikymmenen vaihtuessa se sai vielä värikannet. Kansien ohella ammattimaistuminen näkyi myös muun muassa siinä, että lehden levityskanavat laajenivat R-kioskien lehtipisteisiin saakka. Sisäsivujen suhteen muutokset olivat vähäisempiä ja lehden koko historian ajan sille tunnusomaista olikin se, että sisäsivut koostuivat pitkälti käsin kirjoitettujen arkkien kopioista.
"Hilseen" toiminta laajeni myös levyjulkaisupuolelle ja Miettinen harkitsi jopa lehden myymistä suuremmalle kustantajalle. Aikeet kuitenkin hautautuivat, "Hilse"-lehden ilmestyminen lopetettiin ja rinnalle syntyneen Hilse-levyt-merkin katalogi myytiin Poko Rekordsille.
Natasha Gregson Wagner

Natasha Gregson Wagner (s. 29. syyskuuta 1970) on yhdysvaltalainen näyttelijä. 
Gregson Wagnerin äiti oli amerikanvenäläinen näyttelijä Natalie Wood, joka hukkui tyttärensä ollessa vasta 11-vuotias. Hänen isänsä on brittiläinen elokuvatuottaja-käsikirjoittaja Richard Gregson. Hänen isäpuolensa on näyttelijä Robert Wagner.
Gregson Wagnerin rooleihin lukeutuvat muun muassa April Skouris televisiosarjassa "4400" ja Beth Greeley televisiosarjassa "Pasadena". Hän on esiintynyt myös elokuvissa kuten "Buffy, vampyyrintappaja", "Urban Legend – kauhutarinoita" ja "High Fidelity – Uskollinen äänentoisto".
Hilse-levyt

Hilse-levyt oli Kimmo Miettisen luotsaama "Hilse"-lehden kylkeen perustama levymerkki. Levymerkin ensimmäinen levyjulkaisu oli vuonna 1979 ilmestynyt punk-klassikoksi muodostunut eri esittäjien kokoelma "Hilselp", jossa oli 18 esitystä 18 eri yhtyeeltä. Levy sai myös pian edellistä vähemmälle huomiolle jääneen jatko-osan "Hilse II". Tässä oli mukana neljä yhtyettä, kukin neljällä kappaleella.
Levymerkin kolmas pitkäsoitto oli hyvinkääläisen Vandaalit-yhtyeen "Namuja lapsille". Molemmilla kokoelmilla mukana ollut tamperelainen Tinneri hajosi ja jälkimmäisellä kokoelmalla mukana ollut raisiolainen SIG siirtyi Johanna-yhtiölle vuonna 1980.
Lisäksi levymerkki julkaisi kolme singleä kolmelta eri bändiltä. Hämeenlinnalainen Hurskas ja vammalalainen Tyhjät patterit jäivät vähemmälle huomiolle, mutta Hassisen kone saavutti debyyttisinglellään "Hassisen kone / Kolumpia orkesteri" suurempaa huomiota.
Syksyllä 1980 Miettinen myi Hassisen koneen valmiin albumin ja levymerkkinsä oikeudet Poko Rekordsille, joka saattoi julki sekä Hilseen kautta julkaisematta jääneitä sangen vähälle huomiolle jääneitä yksittäisprojekteja että Hassisen koneen tulevat julkaisut, joista muodostui aikansa suomirockin merkkiteoksia. Samoin Poko sitoutui julkaisemaan Vandaalien toisen LP:n.
1990-luvulla Hilse-merkin alla julkaistiin Vandaalien kaksi levyä (Apinoiden platta, Psykoakatemia) ja Karkkiautomaatti-yhtyeen ensimmäinen albumi Karkuteillä.
Hannu Turunen

Hannu Tapani Turunen (s. 24. kesäkuuta 1956 Savonlinna) on entinen suomalainen jalkapalloilija.
Keskikenttäpelaaja "Hodo" Turunen edusti Suomea 66 A-maaottelussa vuosina 1978–1987 ja teki niissä kolme maalia. Maajoukkueuransa lopettaessaan hän oli neljänneksi eniten maaotteluita pelannut suomalaisjalkapalloilija. Hän pelasi Suomen toistaiseksi viimeisessä olympiakisoihin osallistuneessa jalkapallojoukkueessa Moskovan 1980 kisoissa.
Turunen pelasi SM-sarjassa 314 ottelua vuosina 1978–1990 ja teki niissä 26 maalia. Kopareiden joukkueessa hän saavutti SM-hopeaa vuosina 1978 ja 1981. Pelaajauransa jälkeen hän on toiminut muun muassa Kuopion Palloseuran päävalmentajana vuosina 1995–1996. Turunen on toiminut vuodesta 1994 Kuopiossa Pyörön koulun vahtimestarina ja jäi eläkkeelle tästä toimesta 18.10.2019.
Lisa Bonet

Lisa Michelle Bonet (s. 16. marraskuuta 1967 San Francisco) on yhdysvaltalainen näyttelijä. Vaikka Bonet käyttää yhä ammatillisesti nimeä Lisa Bonet, hän muutti viralliseksi nimekseen Lilakoi Moon vuonna 1995. 
Hän esiintyi "Bill Cosby Showssa" vuosina 1984–1987 ja 1989–1991; lisäksi hän tuli tunnetuksi sen spinoffista "A Different World," jota esitettiin Suomessa nimellä "Kreisi College." Bonet'n merkittäviin elokuvarooleihin kuuluu myös Epiphany Proudfoot Alan Parkerin elokuvassa "Noiduttu sydän". 
Bonet'n isä on afroamerikkalainen ja äiti aškenasijuutalainen. Hän on uransa aikana näytellyt myös lukuisissa elokuvissa, joiden joukkoon lukeutuvat "Noiduttu sydän" (1987) ja "High Fidelity" (2000). Hän oli vuonna 1986 ehdolla Emmy-palkinnon saajaksi. 
Bonet oli vuosina 1987–1993 naimisissa muusikko Lenny Kravitzin kanssa. Parin tytär Zoë Isabella Kravitz syntyi 1. joulukuuta 1988. Zoë Kravitz on myös näyttelijä. 
Vuonna 2005 hän alkoi seurustella näyttelijä Jason Momoan kanssa. He menivät naimisiin lokakuussa 2017. Tammikuussa 2022 pari ilmoitti eroavansa. Heillä on kaksi lasta.
Natasha Henstridge

Natasha Henstridge (s. 15. elokuuta 1974) on kanadalainen malli ja näyttelijä. 
Ura.
Henstridge syntyi Newfoundlandissa, mutta lähti 14-vuotiaana mallintöihin Pariisiin. Hänellä on ollut huomattavia rooleja muiden muassa elokuvissa "Peto" (1995), "Peto 2" (1998), "Ghosts of Mars" (2001), "Peto III" (2004) ja "Koko potti 2" (2004). Henstridge ääninäyttelee mrs. Elleninä South Park -jaksossa "Kauneusleikkaus".
Yksityiselämä.
Henstridge oli aiemmin naimisissa Damian Chapan kanssa, ja myöhemmin hän on saanut kaksi lasta näyttelijä Liam Waiten kanssa. Nykyään Henstridge asuu avoliitossa näyttelijä Darius Daneshin kanssa.
Suhl

Suhl on kaupunki Thüringenin osavaltiossa, keskisessä Saksassa. Se sijaitsee Thüringeninmetsän alueella, Lauterin ja Haselin laaksoissa. Kaupungissa asui 36 778 ihmistä vuonna 2015. 
Varhaisin maininta Suhlista historiallisissa lähteissä on peräisin vuodelta 1318. Sille myönnettiin viralliset kaupunginoikeudet vuonna 1527. Vuodesta 1952 vuoteen 1990 Suhl oli itäsaksalaisen Suhlin piirin pääkaupunki. 1. huhtikuuta vuonna 1994 kaupunkiin liitettiin Albrechtsin, Dietzhausenin, Vesserin ja Wichtshausenin kunnat.
Suhl on niin kutsuttu piiritön kaupunki (), eli se ei kuulu mihinkään Saksan piirikunnista.
Suhl on ollut Lahden ystävyyskaupunki vuodesta 1988.
Pako (2. tuotantokausi)

Paon toista tuotantokautta alettiin esittää Yhdysvalloissa elokuussa 2006 ja se jatkui toukokuuhun 2007 saakka sisältäen yhteensä 22 jaksoa. Kauden pääosassa on edellisen kauden lopussa vankilasta karannut ”Fox River -kasi”, joita viranomaiset jahtaavat ympäri Amerikkaa. Tuotantokausi seuraa hahmojen elämää noin kolmen viikon ajan.
Kaudella sarjaan tulee mukaan uusi päähenkilö, FBI:n erikoisagentti Alexander Mahone, jota esittää näyttelijä William Fichtner. Kauden ensimmäiset 13 jaksoa seuraavat karkureiden yrityksiä saada yhteyttä läheisiinsä. He myös etsivät Westmorelandin miljoonia ja yrittävät paeta Michaelin suunnitelmien avulla maasta. Kauden viimeiset yhdeksän jaksoa keskittyvät salaliittojuonen paljastamiseen.
Juha Dahllund

Juha Kalevi Dahllund (20. maaliskuuta 1954 Helsinki – 2025) oli suomalainen jalkapalloilija.
Keskikenttäpelaaja ”Dalla” Dahllund edusti Suomea 22 A-maaottelussa. Hän pelasi Suomen toistaiseksi viimeisessä olympiakisoihin osallistuneessa jalkapallojoukkueessa Moskovan 1980 kisoissa.
Dahllund voitti Helsingin Jalkapalloklubin joukkueessa Suomen mestaruuden vuosina 1973, 1978, 1981 ja 1985 sekä Suomen Cupin vuosina 1981 ja 1984. Kaikkiaan hän pelasi HJK:n ja Kiffenin joukkueissa 259 SM-sarjaottelua vuosina 1972–1985 ja teki niissä 22 maalia. Urheilutoimittajain liitto valitsi hänet vuoden suomalaisjalkapalloilijaksi 1981.
Jane Krakowski

Jane Krakowski (s. 11. lokakuuta 1968 Parsippany-Troy Hills, New Jersey) on Tony-palkittu näyttelijä ja laulaja. Hänet tunnetaan rooleistaan "Ally McBealin" Elaine Vassalina ja "30 Rockin" Jenna Maroneyna.
Ura.
Krakowskin ensimmäinen suuri televisioesiintyminen oli saippuasarjassa "Search for Tomorrow" vuonna 1984, hän esitti sarjassa Theresa Rebecca Kendallia ohjelman loppuun asti 1986. Krakowski sai Emmy-ehdokkuuden roolistaan vuonna 1987.
Vuonna 1997 Krakowski sai televisioroolin, josta hänet tunnetaan nykyisin. Hän esitti toimistoassistentti Elaine Vassalia "Ally McBeal" -televisiosarjassa viiden tuotantokauden ajan vuoteen 2002 asti. Krakowskin rooli "Ally McBealissa" toi hänelle Golden Globe -ehdokkuuden vuonna 1999.
Krakowski sai vuonna 2006 roolin NBC:n komediasarjassa "30 Rock", jossa hän esittää sarjassa Jenna Maroneyta. Maaliskuusta 2015 alkaen Krakowski on näytellyt Netflixin tuottamassa sarjassa "Unbreakable Kimmy Schmidt".
Krakowski on esiintynyt myös elokuvissa "Rotukoiria ja romantiikkaa", "Alfie", "Faijalla hommat hanskassa", "Vaarallinen suhde", "The Flintstones – Viva Rock Vegas" ja "".
Koulutettuna laulajana Krakowski on tehnyt useita esiintymisiä eri teatteriesityksissä. Hän esiintyi vuonna 1989 Broadway-musikaalissa "Grand Hotel". Vuonna 2003 hän voitti Tony-palkinnon musikaalista "Nine".
Golden Greats (Peer Günt)

Golden Greats on suomalaisen Peer Günt -yhtyeen toinen kokoelmalevy. Se julkaistiin vuonna 1997.
Albumin kuvat on ottanut Juha Metso.
Sophie Cottin

Sophie Cottin o.s. "Ristaud", (1770 Pariisi, Ranska – 25. elokuuta 1807 Pariisi, Ranska) oli ranskalainen kirjailija. Hän julkaisi viisi varhaisromanttista tyyliä edustavaa romaania. 
Elämä.
Sophie Ristaud avioitui 17-vuotiaana varakkaan pankkiirin Jean Paul Marie Cottinin kanssa. Jäätyään leskeksi 20-vuotiaana hän muutti Pariisiin, jossa vietti lopun elämänsä. 
Ranskan suuren vallankumouksen hirmuhallinnon aikana Cottin lahjoitti osan omaisuudestaan vallankumoustribunaalin puhemiehenä toimineelle Fouquier-Tinvillelle koettaessaan turhaan pelastaa kaksi perheensä jäsentä mestauslavalta.
Lokakuussa 1795 hän vastaanotti kotiinsa Vaublancin kreivin, pitkäaikaisen poliitikon, joka oli joutunut maanpakoon ja tuomittu poissaolevana kuolemaan osallistuttuaan kuningasmielisten kapinaan 13. "vendémiaire"-kuuta vallankumouksen vuonna IV. Pakopaikan järjesti kirjailijan ystävättären puoliso, pitkäaikainen poliitikko Jean-Baptiste-Marie-François Bresson.
Kirjallisuus ja kirjoittaminen olivat aluksi Cottinille pelkkä harrastus ilman julkaisutarkoitusta, mutta lopulta hän julkaisi viisi romaania: "Claire d'Albe", "Malvina", "Amélie de Mansfield", "Mathilde" ja "Elisabeth ou les Exilés de Sibérie", jotka Alexandre Petitot kokosi vuonna 1817 viisiosaiseksi teokseksi. 
Romaaneissaan Cottin loi oman tyylinsä. Hän ei harrastanut ylitsevuotavia kuvailuja eikä teeskentelevää sievistelyä muttei myöskään miesmäistä tyyliä, kuten aikalaisensa Mme de Staël. Cottinin teoksia leimaa romanttinen melankolia. Henkilöiden tunne-elämää kuvataan vahvoin vedoin mutta he elävät pikemmin mielikuvitusmaailmassa kuin todellista elämää. 
Teoksista tuli suosittuja. Eräiden tietojen mukaan Cottin lahjoitti kirjoista saamiaan tuloja köyhille, toisten mukaan tulot tarvittiin hän omassa taloudessaan.
Tsu

Tsu () on Japanin kaupunki Honshūn saarella Mien prefektuurissa. Se on Mien prefektuurin pääkaupunki. Se sijaitsee prefektuurin keskiosassa Tyynenmeren Isenlahden rannalla Nagoyan lounaispuolella. Kaupungissa on 281 588 asukasta (vuonna 2017) ja sen pinta-ala on 711,11 neliökilometriä. 
Vanhastaan paikkakunta tunnettiin nimellä "Anōtsu" () ja se oli merkittävä satamakaupunki Kiinan kanssa käydylle kaupalle (”tsu” merkitsee satamaa). Edo-kaudella se kehittyi linnanaluskaupunkina ja pysähdyspaikkana Iseen matkalla oleville pyhiinvaeltajille. Japanin kunnallishallinnon perustamisen yhteydessä vuonna 1889 Tsusta tuli yhdessä 30 muun paikkakunnan kanssa yksi maan ensimmäisistä hallinnollisista kaupungeista. Kaupunkiin syntyi paljon kehruuteollisuutta, myöhemmin toisen maailmansodan jälkeen elektroniikka- ja laivanrakennusteollisuutta. Kaupunki laajeni huomattavasti vuoden 2006 kuntaliitoksessa, kun siihen liitettiin Hisain kaupunki, kuusi maaseutukaupunkia ja kaksi kylää.
Greg Eagles

Greg Eagles (s. 28. lokakuuta 1970 Milwaukee, Wisconsin, Yhdysvallat) on yhdysvaltalainen ääninäyttelijä, joka on ääninäytellyt animaatiosarjassa "The Grim Adventures of Billy &amp; Mandy".
Ura.
Eagles aloitti uransa vuonna 1993 ja varsinaisesti ääninäyttelemisen vuonna 1995 lyhytanimaatiossa "Buy One, Get One Free". Seuraavana vuonna hän aloitti ääninäyttelemisen useissa videopeleissä, kuten Metal Gear Solid ja Fallout 2. Samalla Eagles teki pieniä äänirooleja animaatioihin, kuten Dexterin laboratorio, Tehotytöt, Batman of the Future ja The Zeta Project. Vuonna 2001 hän tuli tunnetuksi Grimmin ääniroolista animaatiosarjassa The Grim Adventures of Billy &amp; Mandy, jonka roolissa Eagles oli vuoteen 2007 asti. Hän toimi sarjan aikana myös sarjakuvasankari Luke Cagen äänenä videopelissä . Hän on toiminut myös Aku Akun äänenä Crash of the Titansista lähtien Crash Bandicoot -pelisarjassa.
Lipetsk

Lipetsk () on 508 887 asukkaan (2010) venäläinen kaupunki, joka sijaitsee Moskovasta 508 kilometriä kaakkoon Voronež-joen varrella. Kaupunki on 1,17 miljoonan asukkaan Lipetskin alueen hallintokeskus.
Ensimmäinen maininta Lipetskistä on 1200-luvulta. Vuonna 1284 mongolit tuhosivat kaupungin. Vuonna 1702 Pietari Suuri rakennutti kaupunkiin rautaruukin, jossa läheisten rautamalmiesiintymien malmista valmistettiin valurautaa tykinammuksia varten.
Vuosina 1926-1933 kaupungissa sijaitsi salainen saksalainen hävittäjälentäjäkoulu tulevia Saksan ilmavoimia varten. Nykyisin hävittäjälentäjien koulutusta annetaan Lipetskin lentotukikohdassa, joka sijaitsee kaupungin luoteispuolella. Siviililentoliikenteen käyttämä Lipetskin lentoasema sijaitsee puolestaan kaupungin pohjoispuolella. Kaupungissa on myös rautatieasema.
Venäjän suurimpiin kaivos- ja metallurgia-alan yhtiöihin kuuluvan Novolipetsk Steelin pääkonttori on Lipetskissä. 
Lipetsk tarkoittaa lehmusten kaupunkia: kaupungin vaakunassa ja lipussa esiintyy lehmus.
Sarah Chalke

Sarah Chalke (s. 27. elokuuta 1976) on kanadalainen televisio- ja elokuvanäyttelijä. Hän on näytellyt muun muassa yhdysvaltalaisessa komediasarjassa "Tuho-osasto", jossa hän näytteli lääkäri Elliot Reidiä vuosina 2001–2010. 1990-luvulla Chalke esiintyi pitkään Roseanne Barrin "Roseanne"-sarjassa.
Chalke on näytellyt myös muun muassa televisiosarjoissa "Ensisilmäyksellä" (2008–2009) ja "Mad Love" (2011). Hän esiintyi sivuosassa komediasarjan "Puumanainen" kolmannella tuotantokaudella.
Chalke syntyi Ontariossa ja vietti lapsuutensa Vancouverissa Brittiläisessä Kolumbiassa. Hän on Doug ja Angie Chalken kolmesta tyttärestä keskimmäinen. Äiti on kotoisin Rostockista Saksasta, ja sen lisäksi että Sarah Chalke puhuu äidinkielenään englantia, hän hallitsee sujuvasti myös saksan kielen.
Chalke on kasvissyöjä. Hän menetti sekä tätinsä että isoäitinsä rintasyövälle ja esiintyikin vuonna 2006 televisioelokuvassa "Why I Wore Lipstick To My Mastectomy".
Salmela Komitea

Salmela Komitea on vuonna 1983 perustettu suomalainen rock-yhtye. Yhtyeen keulakuvana toimii laulusolisti Jukka Salmela. Yhtyeen kappaleita ovat muun muassa ”Löydän silmistäsi taivaan”, ”Öiseen kaupunkiin”, ”Mustat saappaat valtaa maan” ja ”Diiva”. Salmela Komitean ainoa studioalbumi on "Salmela Komitea 1" vuodelta 1985, joka ei menestynyt kovin hyvin.
Historia.
Salmela Komitean perustivat kesällä 1983 Jukka Salmela, Tommi Kekoni, Antti S. Vihinen, Jyrki Keskinen, Tero Mäkinen ja Esa Niva.
Salmela Komitea on tehnyt muutamia keikkoja vuoden 2004 jälkeen.
Musiikki.
Salmela Komitean esittämä musiikki on suomirockia.
Patti LaBelle

Patti LaBelle (s. 24. toukokuuta 1944) on Grammy-palkittu yhdysvaltalainen R&amp;B- ja soul-laulaja-lauluntekijä. Hänellä on tähti Hollywood Walk of Famella. 
LaBelle tuli alun alkaen tunnetuksi yhtyeistään "Patti LaBelle &amp; the Bluebelles" ja "Labelle". Ensimmäisen sooloalbuminsa hän julkaisi vuonna 1977. Hänellä todettiin vuonna 1995 diabetes, ja hän on sittemmin julkaissut kaksi diabeetikoille suunnattua keittokirjaa. 
Diskografia.
Vierailijana.
mm.
Irja Simola

Irja Jorma Simola (12. syyskuuta 1911 Vöyri – 30. heinäkuuta 1971 Helsinki) oli suomalainen oopperalaulaja (koloratuurisopraano) ja -ohjaaja.
Simola piti ensikonserttinsa Helsingissä 9. toukokuuta 1933. Hän kuului Suomalaisen oopperan solistikuntaan 1935–1948, lauloi Tampereen oopperayhdistyksen tuotannoissa 1949–1957 ja oli ohjaajana Suomen Kansallisoopperassa 1963–1971. Hän oli Sibelius-Akatemian oopperaluokan opettaja 1964–1970.
Simola palkittiin Pro Finlandialla 1965.
Society for Creative Anachronism

Society for Creative Anachronism (, lyhenne SCA) on historianelävöittämisen ja elävän historian yhdistys, joka on perustettu vuonna 1966 Kaliforniassa Yhdysvalloissa. Yhdistys elävöittää 1600-lukua edeltävän Länsi-Euroopan historiaa ja kulttuuria. Suomessa toimii osana kansainvälistä järjestöä Aarnimetsän paronikunta eli Suomen keskiaikaseura.
Dean Ashton

Dean Ashton (s. 24. marraskuuta 1983 Swindon, Englanti) on entinen englantilainen jalkapalloilija. Pelipaikaltaan hän oli hyökkääjä. Ashton päätti uransa vain 26-vuotiaana, kun hän ei toipunut loukkaantumisesta enää pelikuntoon.
Ura.
Ashton pelasi nuoruusvuosinaan sekä Stoke Cityssä että Crewe Alexandrassa. Hän on kulkenut läpi Dario Gradin Crewe Alexandran junioriakatemian. Vuonna 2000, ollessaan 16-vuotias, Ashton teki ammattilaissopimuksen Crewen kanssa. Debyyttinsä hän teki vielä saman vuoden aikana 1–0 voitto-ottelussa Gillinghamia vastaan. Ashton pelasi viisi kautta Crewessa kunnes siirtyi Valioliiga-seura Norwich Cityyn kolmella miljoonalla punnalla. Summa oli Norwichin historian kallein siirtosumma.
Norwichissa Ashton ehti pelata vain 44 liigaottelua kunnes West Ham osti voimakkaan hyökkääjän 7,25 miljoonalla punnalla. Avauskaudellaan 2005–2006 West Hamissa Ashton teki yhteensä kuusi maalia pelaamassaan 16 liiga- ja cup-ottelussa. Englannin maajoukkueeseen Ashton valittiin ensimmäistä kertaa 11. elokuuta 2006 ystävyysotteluun Kreikkaa vastaan. Hänen nilkkansa murtui maajoukkueen harjoituksissa, mikä esti pelaamisen maajoukkueessa ja seurajoukkueessa vuodeksi.
Kesällä 2007 Ashton oli toipunut loukkaantumisestaan ja pääsi yrittämään paluuta maajoukkueeseen. Ashtonin hyvä alku kauden 2007–2008 alussa vakuutti maajoukkue luotsi Steve McClarenin ja hän päätti valita Ashtonin hyökkääjäpulasta kärsivään Englannin maajoukkueeseen EM-karsinta otteluihin Viroa ja Venäjää vastaan. Ashton kuitenkin loukkasi polvensa juuri ennen maaotteluita eikä siten voinut edelleenkään tehdä debyyttiään Englannin paidassa. Lopulta hän debytoi kesällä 2008 Trinidad ja Tobagoa vastaan.
Ashton mursi maajoukkueessa 2006 loukkaamansa nilkan uudelleen kauden 2008–2009 alussa ja häneltä jäi koko kausi väliin. Ashton ei koskaan toipunut täyteen pelikuntoon ja joulukuussa 2009 hän päätti lopettaa ammattilaisuransa vain 26-vuotiaana.
RollerCoaster Tycoon 3

RollerCoaster Tycoon 3 on Frontier Developmentsin kehittämä ja Atarin julkaisema rakentamissimulaatiopeli. Peli on julkaistu Windowsille ja Mac OS X:lle vuonna .
Peli on seuraaja "RollerCoaster Tycoon 2:lle".
Pelisarjan aloittanut Chris Sawyer oli mukana konsulttina, mutta jätti kehityksen muutoin Frontier Developmentsille.
Pelaaminen.
Pelissä pelaajan tehtävänä on rakentaa ja pitää yllä huvipuistoja.
RollerCoaster Tycoon 3:n pelaaminen ei perusajatukseltaan juuri poikkea sarjan aikaisemmista osista. Pelaajan pitää rakentaa ja ylläpitää huvipuistoa ja samalla täyttää tehtäväkohtaisia tavoitteita. Puistoon voi rakentaa erilaisia laitteita aina perinteisistä maailmanpyöristä ja karuselleista huippumoderneihin vuoristoratoihin. Laitteiden ulkonäköä ja ominaisuuksia voi itse muokata. Vuoristoradat voi rakentaa alusta lähtien itse monipuolisilla muokkaustyökaluilla. Laitteiden lisäksi valittavana on satoja eri teemoihin kuuluvia esineitä, kuten myyntikojuja, kasveja ja erilaisia maisemointitarvikkeita. Raha-asioista ei tarvite huolehtia jos käyttää hiekkalaatikko-tilaa, missä pelaajalla on rajoittamattomat määrät rahaa.
Uudistukset.
Suurin ero edellisiin osiin verrattuna on täysin kolmiulotteisen grafiikan käyttö kaksiulotteisen isometrisen grafiikan sijaan. Toinen tärkeä uudistus on "CoasterCam", joka antaa pelaajalle mahdollisuuden hypätä itse rakentamiensa laitteiden kyytiin. Laitteita voi tuoda peliin myös pelisarjan aikaisemmista osista. Lisäksi pelissä on mahdollisuus suunnitella omia ilotulituksia. Myös pelin valikkojärjestelmä on uudistettu täysin.
Lisäosat.
RollerCoaster Tycoon 3:lle on julkaistu kaksi lisäosaa: "Soaked!" ja "Wild!". "Soaked!" mahdollistaa vesipuistojen rakentamisen, kun taas "Wildissä" pelaaja voi rakentaa huvipuistoonsa safarin. Kummankin lisäosan mukana peliin tulee myös muita uudistuksia ja uusia laitteita. Pelistä on julkaistu alkuperäisen pelin ja molemmat lisälevyt sisältävä versio, jonka nimi on RollerCoaster Tycoon 3 Platinum tai RollerCoaster Tycoon 3 Deluxe Edition.
Jelena Obraztsova

Jelena Vasiljevna Obraztsova (; 7. heinäkuuta 1939 Leningrad, Neuvostoliitto – 12. tammikuuta 2015 Leipzig, Saksa) oli venäläinen mezzosopraano.
Obraztsova syntyi Leningradissa ja eli lapsuutensa sodan varjoissa. Myöhemmässä vaiheessa alkoivat kyteä haaveet oopperatähden urasta, ja nuori laulaja lähti Pietarin konservatorioon. Hän voitti kansainvälisen Tšaikovski-laulukilpailun vuonna 1960 ja teki oopperadebyyttinsä Bolšoissa kaudella 1964–1965. Silloin hän esitti Marinan roolin Modest Musorgskin oopperassa "Boris Godunov".
Obraztsova saavutti mainetta myös kotimaansa ulkopuolella esimerkiksi La Scalassa, Carnegie Hallissa ja Metropolitan-oopperassa. Hän tulkitsi muiden muassa Prokofjevia, Massenet’ta, Bizet’tä, Verdiä ja Saint-Saënsia.
Obraztsovasta tehtiin Venäjän kansantaiteilija vuonna 1973, ja hänelle myönnettiin Leninin palkinto 1976.
Obraztsova kuoli 12. tammikuuta 2015 Saksassa, jonne hän oli muuttanut terveyssyistä.
The Best of David Bowie 1980/1987

The Best of David Bowie 1980/1987 on brittiläisen muusikon David Bowien vuonna 2007 julkaistu kokoelma-albumi, joka nimensä mukaisesti sisältää kappaleita vuosilta 1980–1987. Albumilla on mukana myös DVD-levy, joka sisältää pääasiassa musiikkivideoita albumin kappaleista.
Vaikka albumi julkaistiin yksittäisenä vasta maaliskuussa 2007, oli se ollut mukana jo marraskuussa 2005 julkaistussa kolmen CD-levyn kokoelmassa "The Platinum Collection".